આ ઘટના વિશે જણાવતાં નીતિન શેઠે ‘મિડ-ડે’ને કહ્યું હતું કે ‘રવિવારે રાતે હું ડિનર લઈને કામાણી માર્ગ પરથી મારી કારમાં ઘરે જઈ રહ્યો હતો. કામાણી માર્ગનું થોડા સમયથી રિનોવેશન ચાલી રહ્યું છે. એને લીધે વાહનોને ડાઇવર્ઝન આપવામાં આવ્યું છે. હું ત્યાંથી મારી કારમાં પસાર થઈ રહ્યો હતો ત્યારે રસ્તામાં વચ્ચોવચ એક મોટરબાઇક પાર્ક કરેલી હતી એટલે મેં હૉર્ન વગાડ્યું હતું, પરંતુ કોઈ રિસ્પૉન્સ ન મળતાં મારી પત્નીએ કારમાંથી નીચે ઊતરી પાનના ગલ્લાવાળાને બાઇક વિશે પૂછયું ત્યારે ગલ્લાવાળાએ બાઇક વિશે કશી જાણ ન હોવાનું કહ્યું હતું. મારી પત્નીએ ત્યારે બાઇક હટાવવાની કોશિશ કરી જોઈ, પણ તેનાથી બૅલૅન્સ ન સચવાતાં બાઇક ઢળી પડી હતી. એ જોઈને ગલ્લાની બાજુમાં ઊભો રહીને આઇસક્રીમ ખાઈ રહેલો યુવક મારી બાઇકને હાથ કેમ અડાડ્યો કહીને મારી પત્ની પર ખિજાઈ રહ્યો હતો. એટલે હું તરત જ કારમાંથી નીચે ઊતર્યો અને મેં મારી કાર આગળ લઈ જવા માટે રસ્તા પરથી બાઇક હટાવવાની તેને રિક્વેસ્ટ કરી હતી. યુવકે તરત જ ના પાડી દીધી અને મેં મારી રીતે બાઇક હટાવવાની કોશિશ કરી જોઈ, પણ એટલામાં તો આરોપીએ મને તરત જ પાછળની તરફ ખેંચી લીધો હતો અને જોર-જોરથી મારવાનું શરૂ કરી દીધું. અમારી વચ્ચે મારામારી થતાં ટ્રાવેલ્સની ઑફિસમાંના તેના બીજા બે સાથીદારો પણ મારઝૂડ કરવા આવી પહોંચ્યા હતા. મારઝૂડ દરમ્યાન મારી પત્નીએ મને બચાવવાની કોશિશ કરી તો આરોપીઓએ તેને પણ જોરથી ધક્કો મારી દઈને અપશબ્દો કહ્યા હતા.’